Beurtkrag: Só lyk Woensdag se vooruitsigArgieffoto (Foto: Unsplash) Suid-Afrikaners moet hul staal vir nóg ’n dag van beurtkrag hoewel dit ’n verandering in fase van beurtkrag sal inhou. Eskom het Dinsdagaand in ’n verklaring gesê fase 1-beurtkrag sal Woensdag 09:00 ingestel word en tot 22:00 die aand duur. Dít nadat fase 2-beurtkrag vroeër vandeesweek van krag was. Luidens die verklaring kon die kragvoorsiener daarin slaag om twee opwekkingseenhede onderskeidelik by die Medupi- en Majuba-kragstasie weer in diens te stel. ’n Eenheid by die Koeberg-kragstasie in die Wes-Kaap is ook in werking gestel. Eskom verduidelik dat hoewel die opwekkingstelsel nou onder minder druk verkeer, dit egter steeds nodig is vir die implementering van beurtkrag. “Eskom se spanne werk onverpoos om soveel opwekkingseenhede moontlik in die kragnetwerk te herstel, maar die koue weer beteken ook dat die vraag na elektrisiteit aansienlik toegeneem het. Ons vra dus dat lede van die publiek ons sal help om die verbruik van elektrisiteit te bestuur sodat ons die uitwerking op die kragstelsel kan verminder,” het Eskom gesê.